Liggaam gevind tydens soektog na vermiste drawwerKenneth Stephen. ŉ Liggaam is Woensdagmiddag op Tafelberg gevind tydens die soektog na Kenneth Stephen. Stephen (36) het glo Maandag omstreeks 14:30 gaan draf, maar nooit teruggekeer nie. Sy motor is laat Maandagaand in die pad in die omgewing van die Platteklip-ravyn gevind waarna ŉ reusesoektog na hom van stapel gestuur is. Volgens Johann Marais, woordvoerder van Wildernis-soek-en-redding (WSAR), is ŉ liggaam vanuit ŉ helikopter op Tafelberg gewaar tydens die soektog na Stephen. “Die liggaam het soortgelyke klere aan as die beskrywing wat ons gekry het van die vermiste persoon.” Volgens Marais sal ŉ paramedikus met ŉ helikopter na die toneel vervoer word. “Ek kan in die stadium geen verdere inligting gee nie.” Talle soek- en reddingspanne het laat Maandagaand na Stephen begin soek. Die weerstoestande was nie gunstig nie en kort na middernag het sy familie laat weet dat dit blyk dat sy selfoon aan Clifton se kant van Leeukop is. ŉ Soektog in die omgewing het egter ook geen vrugte afgewerp nie. Die soektog is Dinsdag met minstens 16 soek- en reddingspanne hervat. Talle vrywilligers het ook by die soektog aangesluit nadat dit Woensdagoggend weer hervat het.